钦定古今图书集成/明伦汇编/氏族典/第393卷 > 李邈
## 钦定古今图书集成/明伦汇编/氏族典/第393卷 > 李邈

按《宋史李邈传》：邈字彦思，临江军清江人，唐宗室宰
相适之之后。以父任为太庙斋郎，初调安州司理，用
荐改京官，由承议郎迁知霸州，为辽国贺正副使，还，
上书言契丹不可灭，免官。童贯收复燕山，奏邈知涿
州，改易州，皆辞不赴，叹曰：“国家祸乱，自兹始矣。”金人
犯京师，诏趣入见，慨然复起就道。既至，拜青州观察
使，仍知府事。邈始视事，兵不满二千，钱不满二百万，
度无以御敌，乃谕民出财，共为死守，不数日，得钱十
三万贯、粟十一万石，募民为勇敢亦数千人。金人至，
且战且守，相持四旬。城破，邈巷战不克，将赴井，左右
持之不得入。斡离不胁邈拜，不拜，以火燎其须眉及
两髀，亦不顾，乃拘于燕山府。金人命邈披发左衽，邈
愤，诋毁甚力。金人挝其口，犹吮血噀之。翼日自去，发
为浮屠，金人大怒，遂遇害。将死，颜色不变，南向再拜，
端坐就戮，燕人为之流涕。高宗赠招化军节度使，谥
“忠壮。”